Maar wat het ek daar bo gesien? Windswaels. Die meeste voëls skiet vinnig verby, of vlieg van boom tot boom. Maar windswaels lééf in vlug – hulle kan weke, maande, jare vlieg sonder om te land. Windswaels is die meesters van ons planeet se troposfeer.
Kranse en grotte is gunsteling-nesmaakplekke vir windswaels, maar elke spesie het sy voorkeur. Kleinwindswaels gebruik brûe en geboue as mensgemaakte kranse, en broei in groot, raserige kolonies – moet liefs nie onder só ’n kolonie parkeer nie.
Maar die interessantse strategie is die palmwindswael s’n. Hulle plak sommer hulle eiertjies aan die onderkant van ’n palmblaar vas. ’n Eeu gelede was dié spesie beperk tot tropiese gebiede waar palms natuurlik groei, maar namate ons ornamentele palms in tuine aangeplant het, het hulle versprei.
Palmwindswaels is nou een van die algemeenste voëlspesies in groot dele van Suid-Afrika en hulle versprei steeds... Die eerste verkenners ondersoek deesdae Kaapstad, en oor nog sowat ’n dekade sal hulle daar ook die suidooster aandurf. Daar is ’n ganse wêreld bo ons koppe. Al wat jy hoef te doen is om op te kyk